3o Δημοτικό Σχολείο Αιγάλεω «Νικόλαος Πολίτης»
Οδηγίες για το άνοιγμα του σχολείου τη Δευτέρα 10 Μαΐου 2021
Μετά την εισήγηση της Επιτροπής των Λοιμωξιολόγων και την Εγκύκλιο του Υ.ΠΑΙ.Θ., το πρώτο κουδούνι για την περίοδο μετά τις διακοπές του Πάσχα, θα χτυπήσει τη Δευτέρα 10 Μαΐου 2021 στις 8.15, για τους μαθητές των Δημοτικών Σχολείων.
ΠΡΟΣΟΧΗ: Η είσοδος των μαθητών και των εκπαιδευτικών στο σχολείο θα γίνεται υποχρεωτικά με την επίδειξη της Δήλωσης Αποτελέσματος Self-test για COVID-19 από τους Εκπαιδευτικούς και της Σχολικής Κάρτας για COVID-19 από τους μαθητές.
(Περισσότερες πληροφορίες στην σχετική ανάρτηση για το Self-Test)
Η είσοδος των μαθητών στο σχολείο – και μόνο των μαθητών – θα γίνεται κανονικά από την είσοδο της οδού ΙΕΡΟΛΟΧΙΤΩΝ για ΟΛΟΥΣ (όπως έχουμε διαπιστώσει ΔΕΝ υπάρχει συνωστισμός κατά την πρωινή προσέλευση αφού αυτή γίνεται τμηματικά και σε χρονικό ορίζοντα 20 και πλέον λεπτών) και οι μαθητές ανεβαίνουν στις αίθουσές τους. 
Πρωινή συγκέντρωση για ΟΛΟΥΣ τους μαθητές και εκπαιδευτικούς ΔΕΝ προβλέπεται.
Θερμή παράκληση να τηρείται η ώρα προσέλευσης και να μην υπάρχουν καθυστερήσεις που δημιουργούν αναστάτωση στην εύρυθμη λειτουργία των Τμημάτων και γενικότερα του Σχολείου.
Η Πρόωρη Υποδοχή (Πρωινή Ζώνη) και το Ολοήμερο Πρόγραμμα του Σχολείου ΘΑ ΛΕΙΤΟΥΡΓΗΣΟΥΝ ΚΑΝΟΝΙΚΑ από την Δευτέρα 10/05/2021, όπως και πριν την αναστολή λειτουργίας των Σχολείων.
Ήδη από την αρχή του σχολικού έτους 2020-2021 το σχολείο μας έχει προβλέψει και εφαρμόζει από τον Σεπτέμβριο, διαφορετικά διαλείμματα για διαφορετικές ομάδες τάξεων (οι Α΄-Β΄-Γ΄ Τάξεις σε χωριστά διαλείμματα από ό,τι οι Δ΄-Ε΄ και ΣΤ΄ Τάξεις) και, σε μεγάλο βαθμό, σε διαφορετικά σημεία του προαυλίου για κάθε τάξη, πρακτική που θα συνεχιστεί και ΤΩΡΑ.
Επίσης από την αρχή της σχολικής χρονιάς (τον Σεπτέμβριο) έχουμε ορίσει τις διαφορετικές εξόδους κατά την αποχώρηση των μαθητών με το τέλος των μαθημάτων (οι Α΄-Β΄-Γ΄ Τάξεις αποχωρούν από την έξοδο της οδού Ιερολοχιτών και οι Δ΄-Ε΄ και ΣΤ΄ Τάξεις από την έξοδο της οδού Ζαΐμη), πρακτική που θα συνεχιστεί και ΤΩΡΑ.
Παράλληλα, διατηρούνται όλα τα μέτρα πρόληψης και οι οδηγίες του ΕΟΔΥ, όπως η υποχρεωτική χρήση μάσκας στους εσωτερικούς και εξωτερικούς χώρους του Σχολείου, η χρήση αντισηπτικών, οι σχολαστικοί καθαρισμοί (το σχολείο διαθέτει δύο καθαρίστριες από το πρωί έως το τέλος της λειτουργίας του Ολοήμερου – και μετά), τα ειδικότερα μέτρα για την προσαρμοσμένη λειτουργία του Κυλικείου, του Εργαστήριου Πληροφορικής, του αθλητικού υλικού κλπ.
ΣΗΜΑΝΤΙΚΟ: Επειδή η αποχώρηση των μαθητών δεν γίνεται τμηματικά όπως η προσέλευση, αλλά όλοι μαζί ταυτόχρονα, θα παρακαλούσαμε να τηρείτε τις αποστάσεις κατά την παραλαβή των μαθητών.
ΕΠΙΣΗΣ ΣΗΜΑΝΤΙΚΟ: Παρακαλούνται οι γονείς/κηδεμόνες που δανείστηκαν ηλεκτρονικό εξοπλισμό (Ηλεκτρονικούς Υπολογιστές ή Tablets) από το σχολείο, να τον επιστρέψουν την Παρασκευή 07/05/2021, το πρωί από τις 10.00 έως τις 11.00, προκειμένου να οργανωθεί εκ νέου το Εργαστήριο Πληροφορικής με την έναρξη των μαθημάτων.
Εύχομαι σε όλους για μία ακόμη φορά ΥΓΕΙΑ, ΔΗΜΙΟΥΡΓΙΚΟΤΗΤΑ και ΕΥΤΥΧΙΑ και με το καλό να ανταμώσουμε τη Δευτέρα. Καλή Αρχή.

